文如锦
王鼎 (Yuan)
病恹恹。柔肠九曲閒愁占。精神绝尽，情绪不忺。茶饭减。闷愁添。宝钏松，罗裙掩。翠淡峨眉，红消杏脸。愁在眼底，人在心上，恨在眉尖。对妆奁。新来瘦却，旧时娇艳。空攧金莲搓玉纤。贩茶客船，做了搬愁旅店。谁人不道，何人不𠶧。娘意悭，恩情险。两行痛泪，千点万点。读书人窘，贩茶客富，爱钱娘严。不中黏。准了书箱，当了琴剑。我待甘心守秀士挨齑盐。忍寒忍饥无厌。娘爱他三五文业钱，把女送入万丈坑堑。想才郎于俺话儿甜。意悬悬一点心常欠。影儿般不离左右，罪人也似镇常拘钳。